مضحکه / اوزئییر حاجیبیلی
مضحکه
اوزئییر حاجیبیلی
کندلینین بیری بوغداسینی، باراماسینی آپاریب بازاردا دَیر-دَیمزینه ساتیب بیر دنه آت، بیر دنه ائششک و اَینینه ده بیر دست پالتار آلیب، ائوینه طرف گئدیردی….
بیر نفر بَی بونو گئندن گؤردو و تعجوب ائلهدی کی، کندلینین هم آتی وار، هم ده ائششگی. دالدان کندلییه یاخینلاشیب باشینا ائله بیر قاپاز سالدی کی، کندلی آنجاق بیر ساعاتدان سونرا آییلا بیلدی و آییلاندان سونرا دا باخیب گؤردو کی، ائششک یوخدور.
یاساوول کندلینین آتینا باخیب شیکایتینه قولاق آسدی، آما شیکایت "حاقی" آز اولدوغونا گؤره، کندلییه بیر نئچه دنه قامچی چکدی و دئدی:
- باغلا آتینی بورادا، گئت اطرافی گز، بلکه ائششگین تاپیلا.
کندلی آتینی یاساوولا تاپشیریب، ائششگی آختارماغا گئتدی. چوخ گزدی، چوخ دولاندی، هرچند بگین قاپیسیندا بیر ائششک گؤردو کی، اؤز ائششگینه چوخ اوخشاییردی، آما او جوره شئیلری فیکرینه گتیرمهیه جورأت ائلهمهدی و قاییتدی کی، بلکه یاساوول بیر کؤمک ائلهیه، آما نه یاساوولدان و نه آتدان بیر نیشان دا گؤرمهدی.
کندلی خوفا دوشدو، ائله بیلدی کی، بونلار هامیسی یوخودور. اونون اوچون اؤزونو چیمدیکلهدی کی، آییلسین، آما گؤردو کی، خئیر، یاتماییبدیر.
بیکئف و بیداماق بیر چایین قیراغیندا اوتوروب ائوینه قاییتماغا اوتانیردی. گؤردو کی، بیر نفر ساریقلی گلیر. کندلی دوروب ایکیقات اَییلدی و یئنه بیداماق یئرینه اوتوردو. ساریقلی دئدی:
- ندیر کی، بئله بیداماقسان؟
کندلی آغلایا-آغلایا احوالاتی نقل ائلهدی.
ساریقلی بونون تزه لیباسینا دیقّت یئتیریب دئدی:
- من سنه علاج ائدرم.
یازیق کندلی شادلیغیندان بیلمهدی کی، نه قاییرسین، اؤزونو ییخدی ساریقلینین آیاغینا. ساریقلی دئدی:
- سنین آتینی دا، ائششگینی ده جین اوغورلاییبدیر و جین ده سنین بو لیباسیندادیر. اونا گؤره بو لیباسی اووسونلاماق لازیمدیر و ایللا باشینا چوخ بلالار گلر.
کندلی جین آدینی ائشیدن کیمی دلیتک پالتارینی چیخاردیب توللادی. ساریقلی بیر دوعا اوخودو و دئدی:
- بیر قدر یات.
اونسوز دا ایت کیمی یورولموش کندلی باشینی یئره قویان کیمی یوخو باسدی و یوخوسوندا گؤردو کی، ائششگی ده، آتی دا تاپیلیب، کیشنهیه-کیشنهیه بونون یانینا چاپیرلار. کندلی سئویندیگیندن ائله چیغیردی کی، اؤز سسینه اویاندی و اویانیب گؤردو کی، نه ساریقلی وار، نه پالتار. بینوانی دهشت باسدی. الینه بیر چوماق آلیب اؤزونو قورویا-قورویا کندینه یئتیردی. خالق ییغیلیب دئدیلر کی، آ کیشی، دلی اولوبسان ندیر؟ لوت گزیب اؤزونو قورویورسان؟
دئدی:
- آتیمی اوغورلادیلار، ائششگیمی اوغورلادیلار و پالتارلاریمی اوغورلادیلار. ایندی قورخورام کی، اؤزومو ده اوغورلایالار.
کؤچورن:عباس ائلچین
azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab